Квіток да раю (фільм, 2022)

**«Квіток да раю»** () — рамантычна-камэдыйны фільм 2022 году рэжысэра Ола Паркера. Сцэнар быў распрацаваны непасрэдна самім Паркерам і Дэніелам Піпскім. Галоўныя ролі выканалі Джордж Клуні, Джулія Робэртс, Кэйтлін Дэвэр, Білі Лурд, Максім Бут’е і Люкас Браво. Сусьветная прэм’ера адбылася ў Барсэлёне 8 верасьня 2022 году. Кінастужка атрымала неадназначныя водгукі ад крытыкаў.

## Зьмест

Лілі Котан (Кэйтлін Дэвэр) толькі што скончыла ўнівэрсытэт, дзе атрымала ступень у юрыдычнай справе. Ейныя бацькі Дэйвід (Джордж Клуні) і Джорджыя (Джулія Робэртс) ужо доўгі час як разжаніліся і ня могуць нават быць у адным пакоі без сваркі. Лілі і ейная сяброўка Рэн (Білі Лурд) выпраўляюцца ў вакацыі на Балі, каб адпачыць пасьля працяглага навучаньня. Там сябровак выратаваў мясцовы хлопец Гедэ (Максім Бут’е), які закохваецца ў Лілі і атрымлівае каханьне і ад яе таксама. Пара ўсяго празь некалькі месяцаў вырашыла абрацца шлюбам і застацца жыць на востраве.

Навіна аб шлюбе шакуе як Дэйвіда, гэтак і Джорджыю, бо яны лічаць, што іхняя дачка робіць тую ж памылку, што і яны ў сваім раньнім шлюбе. Нечакана адзін для аднога яны купляюць квіткі на адзін самалёт і нават на той самы шэраг сядзеньняў. Самалёт кіруецца маладым і прыгожым каханкам Джорджыі французам Полем (Люкас Браво). Дэйвід і Джорджыя абменьваюцца зьдзекамі падчас пералёту, але згаджаюцца, што Лілі яны мусяць пераканаць аб скасаваньні шлюбу. Пара спынілася на пляне «Траянскі конь», паводле якога яны зробяць выгляд, што падтрымліваюць ейнае рашэньне, але потым знойдуць спосаб, каб зруйнаваць рамантычныя адносіны.

Бацькі таемна выкрадаюць колца маладых, чым вымушана пераносяць цырымонію на пазьнейшы час. Гедэ падазрае, што гэта Ліліны бацькі зрабілі такую брудную справу. Гуляючы з Дэйвідам у горадзе ён прызнаецца бацьку сваёй каханай, што ведае пра колца і запэўневае, што сапраўды кахае ягоную дачку. Дэйвід і Джорджыя змушаюць Гедэ набрацца алькаголю на вечарыне, але і самі былі на добрым падпітку. Раніцою яны выяўляюць, што заначавалі ў адным ложку, да таго ж у нумар гатэлю да Джорджыі завітаў ейны бойфрэнд Поль. Лілі, Гедэ, Котаны, Поль і Рэн выпраўляецца ў храм на экскурсію, дзе на Поля, які спрабуе зрабіць прапанову Джорджыі, нападае зьмяя. Джорджыя выратоўвае Поля, але не адказвае яму на прапанову. Пакінуўшы пілёта ў мясцовым шпіталі, Котаны разам зь Лілі і Гедэ выпраўляюцца на прыроду, паназіраць за цудоўнымі краявідамі. Нажаль, іхнюю лодку выносіць у мора, і ўчатырох яны вымушаны заночыць у лесе. Распальваючы агонь, Лілі знаходзіць выкрадзеныя колца і зьбягае ад бацькоў і хлопца, бо як выявілася, ён таксама ведаў пра іх. Дэйвід і Джорджыя ўспамінаюць свой шлюб і зноўку распальваюць былыя пачуцьці. Яны ўжо ня супраць шлюбу сваёй дачкі, і ў хуткім часе праходзіць цырымонія. Джорджыя адмаўляе Полю, і разам з Дэйвідам вырашаюць правесьці на востраве больш часу, адмяняючы свой ад’езд.

## Крыніцы

## Вонкавыя спасылкі
* 
* 
* 

Катэгорыя:Фільмы 2022 году
Катэгорыя:Брытанскія фільмы
Катэгорыя:Брытанскія фільмы 2022 году
Катэгорыя:Фільмы ЗША
Катэгорыя:Фільмы ЗША 2022 году
Катэгорыя:Фільмы Ола Паркера
Катэгорыя:Брытанскія рамантычныя фільмы
Катэгорыя:Рамантычныя фільмы ЗША
Катэгорыя:Фільмы пра вясельлі
Катэгорыя:Фільмы на ангельскай мове
Катэгорыя:Фільмы Universal Pictures